पिंपरी चिंचवड महापालिकेचा ९ हजार ६७५ कोटी २७ लाख रूपयांचा अर्थसंकल्प सादर

Mahaenews A link to your homepage with your site title as anchor text
पिंपरी : पिंपरी चिंचवड महापालिकेचा २०२५-२६ या आर्थिक वर्षाचा मूळ ६ हजार २५६ कोटी ३९ लाख रूपये आणि केंद्र व राज्य शासनाच्या पुरस्कृत योजनांसह ९ हजार ६७५ कोटी २७ लाख रूपयांचा अर्थसंकल्प महापालिका प्रशासक आयुक्त शेखर सिंह यांनी स्थायी समितीला आज (दि.२१) सादर केला आहे. पिंपरी चिंचवड महापालिकेचे हे ३९ वे अंदाजपत्रक आहे.

अर्थसंकल्पात नागरिकांचा सहभाग –

२०२५-२६ या अर्थसंकल्पामध्ये नागरिकांचा विशेष सहभाग घेण्यात आला आहे. नागरिकांनी प्रत्येक सामाजिक-आर्थिक, वय, लिंग आणि शैक्षणिक पार्श्वभूमी पार करून सक्रियपणे सहभाग नोंदवला आहे. शैक्षणिक संस्थांनी उत्साहाने या मोहिमेत भाग घेतला. नागरिकांच्या एकूण २,२७९ सूचना प्राप्त झाल्या होत्या. त्यापैकी ७८६ सूचनांचा या अर्थसंकल्पात समावेश करण्यात आला आहे.

हवामान अंदाजपत्रक –

पिंपरी चिंचवड महानगरपालिकेने आपले हवामान अंदाजपत्रक फ्रेमवर्क लाँच केले आहे, जे असा दृष्टिकोन स्वीकारणारे जागतिक स्तरावर पाचवे शहर बनले आहे. हा उपक्रम आर्थिक नियोजनास दीर्घकालीन हवामान उद्दिष्टांसह अधोरेखित करतो, शहराच्या विकास योजनांमध्ये शाश्वतता अंतर्भूत करतो. हवामान अर्थसंकल्प हे सुनिश्चित करतो की वाटप केलेला प्रत्येक रुपया कार्बन उत्सर्जन कमी करण्यासाठी आणि हवामानातील लवचिकता मजबूत करण्यासाठी योगदान देईल. यामुळे पिंपरी चिंचवडला ओस्लो, लंडन, न्यूयॉर्क आणि मुंबई यांसारख्या जागतिक शहरांच्या पंक्तीत आणले जाईल. या शहरांनी वाढत्या हवामान संकटाचा सामना करण्यासाठी समान आराखडा स्वीकारला आहे. हवामान अंदाजपत्रक प्रशिक्षण कार्यशाळेसाठी स्थापत्य, पर्यावरण, जलनिस्सारण, उद्यान, विद्युत अशा एकूण ६ विभागांना प्राधान्य देण्यात आले. संपूर्ण पदानुक्रमातील एकूण ३२४ महापालिका अधिकाऱ्यांनी हवामान अंदाजपत्रक प्रशिक्षणात भाग घेतला.

हेही वाचा – ‘मुदतीत काम सुरू झाले नाही तर लोणावळा नगरपरिषदेला टाळे ठोकणार’; आमदार सुनील शेळके

अर्थसंकल्पाची खास वैशिष्ट्ये..

०१) मनपाच्या विकासकामांसाठी र.रु. १९६२.७२ कोटी इतक्या रकमेची तरतूद केली आहे.

०२) स्थापत्य विशेष योजना या लेखाशिर्षातंर्गत र.रु. ७५३.५६ कोटी तरतूद प्रस्तावित आहे.

०३) शहरी गरीबांसाठी (BSUP) अंदाजपत्रक तरतूद र.रु. १८९८ कोटी.

०४) जेंडर बजेट- महिलांच्या विविध योजनांसाठी भरीव तरतूद र. रु. ८३ कोटी.

०५) दिव्यांग कल्याणकारी योजना तरतूद र.रु. ६२.०९ कोटी

०६) पाणी पुरवठा विषयक भांडवली विकास कामांकरिता र. रु. ३०० कोटी.

०७) पी.एम.पी.एम. एलकरिता अंदाजपत्रकात र.रु. ४१७ कोटींची तरतूद.

०८) भूसंपादनाकरिता र. रु. १०० कोटी तरतूद.

०९) अतिक्रमण निर्मूलन व्यवस्थेकरिता र.रु. १० कोटी तरतूद

१०) स्मार्ट सिटीसाठी र.रु. ५० कोटी तरतूद

११) अमृत २.० योजनेसाठी र.रु. ५५.४८ कोटी तरतूद.

महाईन्यूज-X वर फॉलो करा : महाईन्यूजला instagram वर फॉलो करा